แห่เข้าโรงจำนำปีนี้โต1.8หมื่นล.
เปิดแผนโรงรับจำนำรัฐปี 2555 ตั้งเป้าโต 1.8 หมื่นล้านบาท เปิดศักราชใหม่ลูกค้าเงินตึงมือแห่เข้าโรงตึ๊ง
12 ม.ค. 2555

เปิดแผนโรงรับจำนำรัฐปี 2555 ตั้งเป้าโต 1.8 หมื่นล้านบาท เปิดศักราชใหม่ลูกค้าเงินตึงมือแห่เข้าโรงตึ๊ง 
นายนิธิศ มนุญพร ผู้อำนวยการสำนักงานธนานุเคราะห์ (โรงรับจำนำของรัฐ) เปิดเผยว่า ในปี 2555 ได้ตั้งเป้าหมายขยายการรับจำนำเพิ่มขึ้น 10% จาก 1.6 หมื่นล้านบาท เป็น 1.8 หมื่นล้านบาท หรือ 15% เนื่องจากคาดว่าสินทรัพย์ เช่น ทองคำ มีแนวโน้มปรับตัวสูงขึ้น ประกอบกับลูกค้ายังคงมีความต้องการใช้เงินมากขึ้น เนื่องจากโรงรับจำนำเป็นแหล่งเงินทุนอัตราดอกเบี้ยต่ำ 
ทั้งนี้ ในช่วงต้นปีใหม่มีลูกค้ามาใช้บริการจำนวนมาก และได้เตรียมเงินรองรับการบริการลูกค้าประมาณ 500 ล้านบาท หรือสาขาละ 20 ล้านบาทต่อเดือน ซึ่งหากไม่เพียงพอสำนักงานใหญ่พร้อมที่จะจัดสรรเงินให้เพียงพอกับความต้องการลูกค้า
สำหรับความคืบหน้าการขยายสาขาโรงรับจำนำของรัฐให้ครอบ คลุม 77 จังหวัดทั่วประเทศนั้น ขณะนี้อยู่ระหว่างการดำเนินการศึกษาความเป็นไปได้ พร้อมกับประสานงานกับกระทรวงมหาดไทยพิจารณาในฐานะที่เป็นผู้ออกใบอนุญาตโรงรับจำนำ โดยปีแรกตั้งเป้าหมายขยายสาขาโรงรับจำนำของรัฐในจังหวัด 30 สาขา ใช้เงินลงทุนสาขาละ 70 ล้านบาท หรือรวมใช้เงินลงทุน 2,100 ล้านบาท ทั้งนี้หากกระทรวงมหาดไทยเห็นชอบ คาดว่าในปี 2555 จะเป็นปีการเตรียมการและสามารถเปิดสาขาใหม่ได้ประมาณปี 2556 
“การเปิดสาขาโรงรับจำนำของรัฐบาลในพื้นที่ต่างจังหวัดให้ครอบ คลุมทั่วประเทศนั้น เพื่อป้องกันการพึ่งเงินกู้นอกระบบ เพราะโรงรับจำนำของรัฐคิดดอกเบี้ยต่ำกว่าโรงรับจำนำเอกชน” นายนิธิศ กล่าว